
ΕΥΧΑΡΙΣΤΙΕΣ

Η παρούσα διπλωματική εργασία πραγματοποιήθηκε στο Τμήμα Διοίκησης Επιχειρήσεων του Πανεπιστημίου Πατρών, στα πλαίσια του μεταπτυχιακού προγράμματος Νέες Αρχές Διοίκησης Επιχειρήσεων (ΜΒΑ). Την επίβλεψη και καθοδήγησή της είχε ο επίκουρος καθηγητής κ. Ανδρουλάκης Γεώργιος τον οποίο και ευχαριστώ για την υπόδειξη του θέματος, την επιστημονική του καθοδήγηση, τις συζητήσεις και τις συμβουλές του καθ’ όλη τα διάρκεια της εκπόνησης της διπλωματικής εργασίας. Επίσης θα ήθελα να ευχαριστήσω τόσο τον ίδιο, όσο και τον κ. Ρουγγέρη Κωνσταντίνο για την συμβολή τους στην ανάπτυξη του μοντέλου πιθανοτήτων (Agreement Probability), το οποίο στηρίχθηκε αποκλειστικά σε δημοσίευσή τους. Επιπρόσθετα θέλω να ευχαριστήσω τον καθηγητή κ. Παυλίδη Γεώργιο, όπου χωρίς την πολύτιμη συμβολή του δεν θα ήταν εφικτή η υλοποίηση της διπλωματικής εργασίας. 

Τέλος θα ήθελα να ευχαριστήσω την οικογένειά μου για την υπομονή και την υποστήριξη σε όλη τη διάρκεια της ανάπτυξης της διπλωματικής μου εργασίας, και ιδιαίτερα τον αδελφό μου, Τζανέτο Πομόνη Μηχανικό Η/Υ και Πληροφορικής, του οποίου η εμπειρία όσον αφορά το πρόγραμμα Surveyor, σύμφωνα με το οποίο στήθηκε το ερωτηματολόγιο, με βοήθησε στην κατανόηση του ρόλου του και τελικά στην δημιουργία ενός άρτιου ερωτηματολογίου. 

1. ΕΙΣΑΓΩΓΗ

Το outsourcing αφορά μια έννοια-λειτουργία, η οποία αν και ευρέως διαδεδομένη στο εξωτερικό και κυρίως σε ανεπτυγμένες ή αναπτυσσόμενες χώρες, στην Ελλάδα η υιοθέτησή και η εφαρμογή της είναι αρκετά περιορισμένη. Με τον όρο outsourcing εννοούμε την εξωτερίκευση δραστηριοτήτων που εφαρμόζεται σε μια επιχείρηση. Πρόκειται ουσιαστικά για την ανάθεση κάποιων λειτουργιών της επιχείρησης σε εξωτερικούς συνεργάτες (οι οποίοι αναφέρονται και ως πάροχοι υπηρεσιών outsourcing), με σκοπό την μείωση  του λειτουργικού της κόστους, και την επίτευξη υψηλότερης απόδοσης για την επιχείρηση.

Η αποδοτικότητα είναι και ο βασικότερος στόχος μιας επιχείρησης μέσα από την υιοθέτηση του outsourcing. Η εμφάνιση της έννοιας του outsourcing, ώθησε τις επιχειρήσεις σε έντονες οργανωτικές αλλαγές, έτσι ώστε να προσαρμοστούν στα νέα δεδομένα. Ξεπεράστηκαν οι παραδοσιακές φόρμες και δημιουργήθηκε παράλληλα η ανάγκη για επανασχεδιασμό των ορίων μεταξύ της επιχείρησης και των προμηθευτών της. Οι απλοί προμηθευτές παραγωγικών συντελεστών, εξειδικεύτηκαν και μετεξελίχθηκαν σε προμηθευτές – παρόχους υπηρεσιών outsourcing. Η πρόσβαση πλέον στα πληροφοριακά συστήματα και γενικότερα στο know-how των επιχειρήσεων έδωσε στις εταιρίες παροχής υπηρεσιών outsourcing ένα ισχυρότατο εργαλείο, με τη σωστή χρήση του οποίου μπορούν να προχωρήσουν σε αύξηση των αποδόσεών τους. Η σωστή, εμπεριστατωμένη και διαρκώς πιο εντατική χρήση του outsourcing από μια επιχείρηση, βοηθάει στη βελτίωση και ισχυροποίηση της ανταγωνιστικής της θέσης, καθώς και στην στρατηγική της ανάπτυξη.

Η εφαρμογή του outsourcing επηρεάζεται άλλοτε αρνητικά και άλλοτε θετικά από κάποιους παράγοντες. Η δύναμη επιρροής αυτών των παραγόντων έχει επίπτωση στο outsourcing, κατ’ επέκταση στα οφέλη που προκύπτουν από την εφαρμογή του και σε τελική φάση στην επίδοση της ίδιας της επιχείρησης. Για να γίνει σωστά και επακριβώς κατανοητή η επίδραση των παραγόντων στην υιοθέτηση και χρήση του outsourcing, κρίνεται απαραίτητη η ανάπτυξη κάποιων μαθηματικών μοντέλων. Μέσω αυτών των μοντέλων υπάρχει η δυνατότητα να παρουσιαστεί ο τρόπος με τον οποίο ο κάθε παράγοντας ξεχωριστά επηρεάζει στην τελική απόφαση για την εφαρμογή ή μη του outsourcing. Με αυτό τον τρόπο μπορεί να διαπιστωθεί, ως ένα βαθμό, η πιθανή αποτυχία της εφαρμογής, ή δυναμική και κερδοφόρα λειτουργία της.

Η παρούσα διπλωματική εργασία αναφέρεται σε όλα όσα ειπώθηκαν παραπάνω. Διατηρώντας το outsourcing ως κεντρική έννοια, αναπτύσσονται και αναλύονται οι παράγοντες που το επηρεάζουν, καθώς και κάποια μαθηματικά μοντέλα που επεξεργάζονται αυτούς τους παράγοντες και έχουν την δυνατότητα εξαγωγής συμπερασμάτων, σχετικά με τη χρησιμότητα ή μη της υιοθέτησης του outsourcing από μια επιχείρηση. Συγκεκριμένα είναι εφτά οι παράγοντες που ασκούν επιρροή στην απόφαση μια εταιρίας για εφαρμογή του outsourcing: Το Αμοιβαίο Όφελος, οι Υποχρεώσεις, η Προδιάθεση, η Διανεμημένη Γνώση, η Αμοιβαία Εξάρτηση, ο Οργανωτικός Σύνδεσμος και το Συναλλακτικό Κόστος. Αυτοί οι παράγοντες αναλύονται στην ενότητα 3, και εν συνεχεία στην ενότητα 4 παρουσιάζονται τα δύο μαθηματικά μοντέλα, αυτό της πιθανότητας συμφωνίας (Agreement Probability) και η μέθοδος AHP, τα οποία έχουν τη δυνατότητα εξαγωγής πολύτιμων ως προς την έρευνα συμπερασμάτων.

Παρακάτω γίνεται μια σύντομη αναφορά σε κάθε ενότητα καθώς και στο περιεχόμενο κάθε μιας από αυτές. Στη δεύτερη ενότητα, γίνεται μια θεωρητική προσέγγιση στις έννοιες τόσο του outsourcing, όσο και στην έννοια του ερωτηματολογίου ως μέσου έρευνας. Παραθέτονται τα στάδια του outsourcing, οι κίνδυνοι και τα οφέλη του, καθώς και οι τομείς μιας επιχείρησης όπου υπάρχει δυνατότητα εφαρμογής του. Στην τρίτη ενότητα παρουσιάζεται μια εκτενέστερη ανάλυση πάνω στο περιεχόμενο του ερωτηματολογίου. Συγκεκριμένα αναλύονται οι παράγοντες του outsourcing ένας προς έναν, και γίνεται μια περιγραφή και του ερευνητικού μοντέλου (Lime-Survey), με τη βοήθεια του οποίου συντάχθηκε το ερωτηματολόγιο. Τέλος στην τέταρτη ενότητα παρουσιάζονται τα μαθηματικά μοντέλα, αυτό των πιθανοτήτων και αυτό της πολυκριτηριακής ανάλυσης, μέσω των οποίων μπορεί να αναλυθεί κατά πόσο οι παράγοντες επηρεάζουν, και με ποιο τρόπο, την υιοθέτηση του outsourcing από μια επιχείρηση.

2. ΘΕΩΡΗΤΙΚΕΣ ΠΡΟΣΕΓΓΙΣΕΙΣ

2.1. OUTSOURCING

Η εξέλιξη της τεχνολογίας με την πάροδο των χρόνων, επηρέασε όλους τους τομείς της ζωής του ανθρώπου. Πολύ μεγάλο αντίκτυπο από αυτή την πρόοδο είχε, και συνεχίζει να έχει με ραγδαίους ρυθμούς, ο επαγγελματικός τομέας. Ιδιαίτερα στο πλαίσιο των επιχειρήσεων, η τεχνολογική εξέλιξη δημιούργησε τις προϋποθέσεις για περαιτέρω ανάπτυξη και γενικότερη ανοδική πορεία. Αυτή η πορεία έφερε στο προσκήνιο νέες ανάγκες και νέους τρόπους αντιμετώπισής τους. Ένας από αυτούς είναι και η έννοια του outsourcing. Η ανάγκη τόσο για μείωση του λειτουργικού κόστους των επιχειρήσεων, όσο και για γενικότερη αύξηση της αποδοτικότητάς τους, οδήγησε στην εισαγωγή και εν συνεχεία στην εξάπλωση της έννοιας του outsourcing.

Το Outsourcing περιλαμβάνει τη μεταβίβαση των υποστηρικτικών λειτουργιών μιας επιχείρησης σε εξωτερικούς προμηθευτές, προκειμένου να επιτευχθούν υψηλότερα επίπεδα απόδοσης σε χαμηλότερο κόστος. Έχει με άλλα λόγια να κάνει με τον επανασχεδιασμό των ορίων μεταξύ της επιχείρησης και της εφοδιαστικής αλυσίδας. Ολόκληρες λειτουργίες και δραστηριότητες της επιχείρησης είναι δυνατόν πλέον να μεταφερθούν σε έναν πάροχο outsourcing υπηρεσιών, ενώ παράλληλα με την εφαρμογή του outsourcing μπορεί  να γίνει και μεταφορά υλικού και ανθρωπίνου δυναμικού μεταξύ εργοδότη και παρόχου εφόσον αυτό κριθεί αναγκαίο. Πρόκειται για μια σχέση που βασίζεται στην καθαρή συνεργασία μεταξύ των δύο πλευρών.

Η εφαρμογή του outsourcing είναι μια στρατηγική απόφαση για την επιχείρηση που ασκεί επιρροή σε όλους τους τομείς του συστήματός της και με προσεκτική εφαρμογή του μπορεί να την οδηγήσει σε ραγδαία ανάπτυξη. Η βελτίωση των αποδόσεων της επιχείρησης, καθώς και οι έντονες οργανωτικές αλλαγές που επέρχονται σε αυτή είναι απόρροια της υιοθέτησης του outsourcing. Σημαντικός είναι και ο ρόλος του στην ισχυροποίηση της ανταγωνιστικής θέσης της επιχείρησης. Με το να προχωρήσει μια εταιρία στην εισαγωγή του outsourcing στις οργανωτικές της δομές, ενισχύει τόσο την πορεία της όσο και τη θέση της μέσα σε ένα δυναμικό και παλλόμενο περιβάλλον, αποκτώντας παράλληλα σημαντικά ανταγωνιστικά πλεονεκτήματα, τα οποία θα την βοηθήσουν στη συνέχεια να σταθεί επί ίσους όρους δίπλα στις άλλες αναπτυσσόμενες επιχειρήσεις.

2.1.1. ΤΑ ΣΤΑΔΙΑ ΤΟΥ OUTSOURCING

Η εφαρμογή του outsourcing ακολουθεί ορισμένα στάδια μέχρι την ολοκλήρωσή του. Αρχικά επιλέγεται η δραστηριότητα πάνω στην οποία θα εφαρμοστεί το outsourcing και εν συνεχεία γίνεται η επιλογή του παρόχου,  αυτού δηλαδή που θα αναλάβει να διαχειριστεί και να εκτελέσει αυτή τη δραστηριότητα. Αυτά τα δύο στάδια είναι από τα πιο σημαντικά, αν όχι τα σημαντικότερα  στην πορεία του outsourcing, αφού από αυτές τις 2 επιλογές μπορεί να καθοριστεί η επιβίωση ή όχι της επιχείρησης. Επόμενο πολύ βασικό στάδιο είναι η πραγματοποίηση των διαπραγματεύσεων σχετικά με το συμβόλαιο που θα δέσει τη συνεργασία μεταξύ της επιχείρησης και της εταιρίας που θα αναλάβει την παροχή της outsourced λειτουργίας. Στη συνέχεια ακολουθεί η μεταφορά κεφαλαίου στον πάροχο outsourcing. Αυτό περιλαμβάνει υλικό και άυλο κεφάλαιο, όπως εγκαταστάσεις, εξοπλισμό, αλλά και ανθρώπινο δυναμικό,  know-how, κ.α. Από αυτό το στάδιο και έπειτα το outsourcing τίθεται σε ουσιαστική λειτουργία, και μέσω της ανατροφοδότησης λαμβάνονται τα αποτελέσματα και γίνεται ο έλεγχός τους από την επιχείρηση - «εργοδότη».

Όπως τονίσθηκε και παραπάνω, ιδιαίτερη προσοχή πρέπει να δοθεί σε ορισμένα σημεία όσον αφορά την υιοθέτηση του outsourcing. Ένα από αυτά τα σημεία είναι η επιλογή, καθώς και η διαχείριση του παρόχου του outsourcing, η οποία πρέπει να πραγματοποιηθεί πολύ προσεκτικά και μεθοδικά έτσι ώστε να αποφευχθούν λάθη και να διαβεβαιωθεί ότι θα επιτευχθούν οι αρχικοί στόχοι της επιχείρησης. Εκτός από έναν ικανό πάροχο, θα πρέπει να δοθεί προσοχή και σε ποια δραστηριότητα  θα εφαρμοστεί το outsourcing. Θα πρέπει να είναι μια σημαντική δραστηριότητα όσον αφορά τα ανταγωνιστικά της πλεονεκτήματα, και η επιλογή θα ληφθεί με βάση τις ανάγκες αλλά και τις δυνατότητες της επιχείρησης. Οι δυνατότητές της για outsourcing είναι απαραίτητο να εξετασθούν σε σχέση και με τους ανταγωνιστές της, έτσι ώστε να δει η επιχείρηση αν είναι εφικτό να επιβιώσει. Με βάση τη σχέση με τους με τους ανταγωνιστές της, η επιχείρηση κάθε φορά είτε θα προσπαθεί να διατηρήσει τα ανταγωνιστικά της πλεονεκτήματα, είτε θα χρησιμοποιεί το outsourcing σαν πηγή νέων.

2.1.2. ΟΦΕΛΗ ΚΑΙ ΚΙΝΔΥΝΟΙ ΤΟΥ OUTSOURCING

Με την υιοθέτηση και χρήση του outsourcing, είναι δυνατόν η επιχείρηση να ωφεληθεί σε υψηλό βαθμό. Ένα από τα σημαντικότερα οφέλη του outsourcing και παράλληλα το πιο εύκολα μετρήσιμο είναι η μείωση του κόστους. Οι πάροχοι outsourcing αναλαμβάνουν το επενδυτικό και αναπτυξιακό κόστος, με αποτέλεσμα το ρίσκο να ελαττώνεται αφού διαμοιράζεται μεταξύ των καταναλωτών , και τελικά να μειώνεται το κόστος για αυτούς. Επίσης έχουμε μείωση του λειτουργικού κόστους των επιχειρήσεων, αφού με την εξωτερίκευση των δραστηριοτήτων τους, οι ευθύνες αποκεντρώνονται, και το ρίσκο περιορίζεται, και έτσι υπάρχουν λιγότερες απώλειες. Αυτό έχει ως αποτέλεσμα και τη γενικότερη βελτίωση της απόδοσης της επιχείρησης, ένα εξίσου σημαντικό πλεονέκτημα του outsourcing. Οι πάροχοι των υπηρεσιών outsourcing, μέσω των εξειδικευμένων γνώσεων που διαθέτουν, προσφέρουν μια υψηλότερου επιπέδου και πιο ποιοτική εξυπηρέτηση. Η ειδίκευση αποτελεί ένα ακόμα όφελος της υιοθέτησης του outsourcing. Η εκχώρηση των δραστηριοτήτων βοηθάει την επιχείρηση να ειδικευτεί σε σημαντικούς τομείς  που επηρεάζουν το ανταγωνιστικό της πλεονέκτημα, ενώ οι δευτερεύουσες δραστηριότητες πραγματοποιούνται από τους προμηθευτές-παρόχους του outsourcing. Από την πλευρά τους οι πάροχοι των υπηρεσιών outsourcing αποκτούν ειδίκευση πάνω στους συγκεκριμένους τομείς που δραστηριοποιούνται, όπου μέσω της ουσιαστικής και σε βάθος γνώσης του αντικειμένου, είναι σε θέση να παρέχουν υψηλότερης ποιότητας υπηρεσίες και σε χαμηλότερο κόστος. Σημαντική κρίνεται και η δυνατότητα ευελιξίας που αποκτούν οι επιχειρήσεις με την ανάθεση δραστηριοτήτων σε άλλες εταιρίες. Οι τεχνολογικές αλλαγές, η ελαχιστοποίηση των χρόνων παραγωγής, καθώς και η άμεση ανάγκη απόκτησης ανταγωνιστικών πλεονεκτημάτων, εφιστά την ύπαρξη ευελιξίας, η οποία θα αποκτηθεί μέσω του outsourcing. Η πρόσβαση σε καινοτομίες αποτελεί θετικό σημείο στην εφαρμογή του outsourcing. Η επιχείρηση μέσω της δικτύωσης με άλλες εταιρίες, γίνεται αυτόματα το σταυροδρόμι πολλών και ποικίλων πληροφοριών. Η ραγδαία εξέλιξη της τεχνολογίας επιβάλει την ανάγκη για άμεσες πληροφορίες, εξειδικευμένες γνώσεις και καινοτομία. 

Παρόλη την ύπαρξη αυτών των οφελών που προκύπτουν από το outsourcing, εξίσου σημαντικοί είναι και οι κίνδυνοι που ελλοχεύουν από την εφαρμογή του. Ενώ στόχος είναι η μείωση του κόστους, και εφόσον αυτός επιτευχθεί αποτελεί σημαντικό όφελος, η αύξηση του κόστους είναι ένα επικίνδυνο ρίσκο της χρήσης του outsourcing. Αυτό μπορεί να προκύψει συνήθως από κακή διαχείριση, ή από υποεκτίμηση των εισροών και του χρόνου που πρέπει να επενδυθούν για να εφαρμοστεί σωστά το outsourcing. Τα προβλήματα της επιχείρησης πρέπει να έχουν λυθεί πριν την εφαρμογή του outsourcing. Δεν είναι το outsourcing η πανάκεια. Αντίθετα ο ρόλος του είναι να βοηθάει τις υγιής επιχειρήσεις να εξελιχτούν. Χωρίς σωστή διοίκηση, και με σαθρή επικοινωνία μεταξύ των ενεχομένων, ο κίνδυνος αύξησης του κόστους είναι μεγάλος. Με τη χρήση του outsourcing υπάρχει και ο κίνδυνος απώλειας δεξιοτήτων. Μια επιχείρηση που εφαρμόζει outsourcing, μαζί με την εξωτερίκευση – ανάθεση των δραστηριοτήτων της, είναι αναγκασμένη να κοινοποιεί τις δεξιότητες και τις ικανότητές της προς τους παρόχους των υπηρεσιών outsourcing. Αυτό έχει ως αποτέλεσμα την απώλεια όχι μόνο των βασικών πλεονεκτημάτων της επιχείρησης, αλλά και την απώλεια της δυνατότητας για καινοτομική δράση στο μέλλον. Είναι σημαντικό για μια επιχείρηση να διατηρεί τη δυναμικότητά της στο χώρο της καινοτομίας, έτσι ώστε να έχει τη δυνατότητα να εκμεταλλευτεί νέες ευκαιρίες που θα παρουσιαστούν μπροστά της. Αυτά που χρειάζεται για να αναπτυχθεί και να εξελιχτεί μια καινοτομική ιδέα, δεν μπορεί να τα προσφέρει ο πάροχος του outsourcing. Τέλος είναι σημαντικό να αναφερθεί και ο κίνδυνος που ελλοχεύει η αγορά. Σε περίπτωση που μια επιχείρηση είναι εξαρτημένη από τους προμηθευτές της – παρόχους του outsourcing, τότε έχει διαρκώς τον κίνδυνο εφόσον αποτύχουν οι πάροχοι, να αποτύχει και αυτή. Πολλές επιχειρήσεις αποφεύγουν την χρήση του outsourcing, και διατηρούν την λειτουργία των τμημάτων τους εσωτερικά, για να διασφαλίσουν με αυτό τον τρόπο την ποιότητα και την αξιοπιστία των υπηρεσιών τους. Βέβαια πολλές επιχειρήσεις  υπερεκτιμούν τις δυνατότητές τους, διατηρώντας όλες τις λειτουργίες τους στο εσωτερικό τους, με αποτέλεσμα να υπάρχει δυσκολία στην διοίκηση και εν συνεχεία χαμηλή απόδοση.

2.1.3. ΤΟΜΕΙΣ ΕΦΑΡΜΟΓΗΣ ΤΟΥ OUTSOURCING

Το outsourcing μπορεί να εφαρμοστεί σε διάφορους τομείς-λειτουργίες μιας επιχείρησης, ανάλογα με τις ανάγκες και τις ελλείψεις της καθεμιάς. Κάποιοι ενδεικτικοί από αυτούς είναι οι τομείς των πληροφοριακών συστημάτων, του marketing, της διανομής (logistics), της ασφάλειας, ο κατασκευαστικός τομέας, του σχεδιασμού, κ.α. Πολύ σημαντικός έχει κριθεί στη χρήση του outsourcing ο τομέας που έχει να κάνει με την τεχνολογία των πληροφοριακών συστημάτων  (I.T. – Information Technology). Η διαρκής αναβάθμιση των πληροφοριακών συστημάτων και η γενικότερη εξέλιξη της τεχνολογίας στον τομέα της πληροφορικής, οδήγησαν στην ανάγκη για εξειδικευμένες λύσεις μέσα στις επιχειρήσεις σε αυτόν τον τομέα. Η παροχή τεχνογνωσίας και ουσιαστικής στήριξης, μπορεί να οδηγήσει την εταιρία σε μείωση του λειτουργικού της κόστους και σε περαιτέρω ανάπτυξη. Η προμήθεια με λογισμικό και υλικό, καθώς και η βελτίωση της τεχνολογικής υποδομής της επιχείρησης, τόσο στον τομέα της πληροφορικής όσο και των τηλεπικοινωνιών, έχει ως τελική απόρροια την βελτίωση της θέσης της στο χώρο με την απόκτηση ανταγωνιστικού πλεονεκτήματος.
2.2. ΘΕΩΡΙΑ ΕΡΩΤΗΜΑΤΟΛΟΓΙΟΥ

Μέσω ενός ερωτηματολογίου επιτυγχάνεται η άντληση πληροφοριών σχετικά με ένα αντικείμενο. Ως μέσο επικοινωνίας, το ερωτηματολόγιο αποτελεί μια μέθοδο συλλογής στοιχείων, η οποία μπορεί να οδηγήσει στην έκβαση αποτελεσμάτων και εν συνεχεία συμπερασμάτων. Η σωστή σύνταξη ενός ερωτηματολογίου καθορίζει την ποιότητα των στοιχείων που θα συλλεχθούν. Όλη η ουσία του βρίσκεται στον τρόπο σύνταξής του, η οποία μπορεί να αλλοιωθεί πολύ εύκολα αν δεν ακολουθηθεί η σωστή διαδικασία στη δημιουργία του. 

Βέβαια ο σχεδιασμός των ερωτηματολογίων δεν θεωρείται επιστήμη, αλλά τέχνη. Η τέχνη αυτή έχει να κάνει τόσο με τη δομή και το περιεχόμενο των ερωτήσεων, όσο και με την ίδια την εμφάνιση του ερωτηματολογίου. Το περιεχόμενο της κάθε ερώτησης κρίνεται σημαντικό όσον αφορά την επίτευξη του στόχου του ερωτηματολογίου. Πρέπει να συντάσσονται ικανοποιητικές ερωτήσεις, με ουσία, και να διατηρούνται μόνο οι αναγκαίες για την άντληση σωστών συμπερασμάτων. Σημαντική είναι η διατύπωσή τους. Η χρήση κατανοητών ερωτήσεων, διατυπωμένων με σαφήνεια, οδηγεί στην εξαγωγή ουσιαστικότερων συμπερασμάτων. Η διατύπωσή τους με απλές λέξεις, καθώς και η ξεκάθαρη και μη κατευθυνόμενη σημασία τους αποτελούν σημεία κλειδιά. 

Η διάταξη των ερωτήσεων και η γενικότερη εικόνα του ερωτηματολογίου παίζουν επίσης σημαντικό ρόλο. Η θέση, ο τρόπος διατύπωσης της κάθε ερώτησης, η συγκεκριμένη φρασεολογία που θα χρησιμοποιηθεί, καθώς και η ύπαρξη ή όχι εναλλακτικών απαντήσεων, καθορίζουν σε σημαντικό βαθμό την εμφάνιση που θα έχει το ερωτηματολόγιο. Η τελική μορφή του ερωτηματολογίου επηρεάζεται και από την αλληλουχία των ερωτήσεων. Οι ερωτήσεις πρέπει να είναι λίγες σε πλήθος, όσο το δυνατόν πιο συγκεντρωμένες και να ακολουθούν μια λογική σειρά, έτσι ώστε το ερωτηματολόγιο να είναι απλό, να μην κουράζει τον αναγνώστη και να είναι ευκολότερο στη συμπλήρωσή του. Κάποια είδη ερωτήσεων που περιλαμβάνονται σε ένα ερωτηματολόγιο είναι οι ερωτήσεις ανοιχτού τύπου, οι διχοτομικές (τύπου ναι/όχι), οι πολλαπλής επιλογής, οι κατάταξης, οι κλίμακας, κ.α. Ο σωστός τύπος ερώτησης, καθώς και οι σωστές επιλογές από πιθανές απαντήσεις είναι πολύ σημαντικά για την ποιότητα των αποτελεσμάτων. 

Σύμφωνα και με τα όσα αναφέρθηκαν σχετικά με τα ερωτηματολόγια, συμπεραίνουμε ότι κατά το σχεδιασμό τους ακολουθείται μια διαδικασία, η οποία περιλαμβάνει κάποια στάδια. Μετά από μια σύντομη αναφορά στην πορεία κατασκευής ενός ερωτηματολογίου, αναλύονται στη συνέχεια κάθε ένα από αυτά τα 7 στάδια:

· Προκαταρκτικές Αποφάσεις

Είναι κάποιες αποφάσεις που παίρνονται προτού ξεκινήσει η δόμηση ή η κατασκευή του ερωτηματολογίου. Μια έρευνα πάνω στην οποία θα εφαρμοστεί το ερωτηματολόγιο, θα πρέπει να έχει ξεκάθαρους στόχους και να είναι σωστά δομημένη, έτσι ώστε οι ερωτήσεις που θα προκύψουν να οδηγήσουν την έρευνα στην εξαγωγή σωστών συμπερασμάτων, και στην άντληση χρήσιμων πληροφοριών. Είναι απαραίτητο να καθοριστούν εξαρχής οι πληροφορίες που πρέπει να συγκεντρωθούν, καθώς και από ποιες πηγές θα αντληθούν αυτές και με ποια μέθοδο. Οι πληροφορίες που θα συλλεχθούν πρέπει να είναι αντικειμενικές, ουσιαστικές και συγκεκριμένες όσον αφορά το σκοπό του ερωτηματολογίου. Θα πρέπει δε να συγκεντρωθούν από ομοιογενείς ομάδες, και προσεκτικά επιλεγμένα άτομα, για να είναι όσο το δυνατόν περισσότερο κατάλληλα και σχετικά με το θέμα. Τέλος, προσεκτικά επιλεγμένη θα πρέπει να είναι και η μέθοδος άντλησης των πληροφοριών. Οι ποιο συνήθεις μέθοδοι για την συμπλήρωση ενός ερωτηματολογίου, είναι μέσω ταχυδρομείου(κανονικού ή ηλεκτρονικού), τηλεφωνικά, ή με προσωπική συνέντευξη. 

· Αποφάσεις για το Περιεχόμενο των Ερωτήσεων

Σε αυτό το στάδιο καθορίζεται κυρίως αν κάθε ερώτηση είναι αναγκαία, και κατά πόσο είναι επαρκής. Η αναγκαιότητα μιας ερώτησης μπορεί να κριθεί από τη συμβολή της στην διεξαγωγή της έρευνας. Η επάρκειά της, το κατά πόσο δηλαδή είναι ικανοποιητική στην άντληση των συγκεκριμένων πληροφοριών που αναζητούμε, αποτελεί σημαντικό παράγοντα στη δημιουργία ενός σωστού ερωτηματολογίου. Το περιεχόμενο των ερωτήσεων μπορεί να κατευθύνει τον ερωτηθέντα, αλλά και να τον προκαταλάβει. Μπορεί, μέσα από μια ερώτηση ασαφούς περιεχομένου, να μην την γνωρίζει, να μην την θυμάται, ή να μην θέλει να απαντήσει τελικά σε αυτήν.

· Αποφάσεις για τη Διατύπωση των Ερωτήσεων

Ιδιαίτερη σημασία έχουν τόσο το λεξιλόγιο που θα χρησιμοποιηθεί για την διατύπωση των ερωτήσεων, όσο και ο τρόπος που αυτές θα συνταχθούν. Το συγκεκριμένο αποτελεί ένα από τα βασικότερα στάδια, αφού μια λανθασμένη διατύπωση μπορεί να οδηγήσει τους ερωτηθέντες σε μη σωστά συμπεράσματα σε σχέση με το ερωτηματολόγιο, και εν συνεχεία το ερωτηματολόγιο σε λάθος αποτελέσματα. Για τη σωστή διατύπωση των ερωτήσεων πρέπει να ακολουθούνται κάποιοι συγκεκριμένοι κανόνες. Είναι απαραίτητη η χρήση απλών και κατανοητών στον ερωτηθέντα λέξεων. Λέξεις και εκφράσεις που θα γίνουν άμεσα αντιληπτές από τον αναγνώστη, και όχι μόνο από τον έμπειρο ερευνητή. Οι έννοιες πρέπει να είναι σαφείς και συγκεκριμένες, χωρίς να κατευθύνουν τον ερωτηθέντα σε προκαθορισμένα μονοπάτια. Πρέπει να αποφεύγονται οι διφορούμενες ερωτήσεις που μπορεί να οδηγήσουν σε σύγχυση. Παράλληλα πρέπει να δοθεί ιδιαίτερη προσοχή στην αποφυγή υποθέσεων σε σχέση με το περιεχόμενο μιας ερώτησης, ενώ αντίθετα είναι θεμιτό να συμπεριληφθούν σε ένα ερώτημα εναλλακτικές λύσεις, έτσι ώστε να μην προβεί σε γενικευμένα συμπεράσματα ο ερωτηθέντας.

· Αποφάσεις για τον Τύπο των Ερωτήσεων

Είναι βασικό σε ένα ερωτηματολόγιο, οι κατάλληλοι τύποι των ερωτήσεων να χρησιμοποιούνται σε κάθε ερώτηση, ενώ είναι σύνηθες να χρησιμοποιούνται διαφορετικοί τύποι σε ένα ερωτηματολόγιο. Υπάρχουν, όπως αναφέρθηκε και στο εισαγωγικό μέρος της ενότητας, τρία κύρια είδη ερωτήσεων. Οι ανοιχτές ερωτήσεις παρέχουν στον ερωτηθέντα μεγαλύτερη ελευθερία έκφρασης σε σχέση με τους άλλους τύπους των ερωτήσεων. Ο κάθε ένας μπορεί να αναπτύξει την προσωπική του γνώμη, χωρίς να έχει προκαθορισμένα όρια ή απαντήσεις που να τον περιορίζουν στην έκφραση. Ενώ η χρήση αυτού του τύπου μπορεί να είναι κατάλληλη για έρευνες που έχουν ως στόχο την εις βάθος διερεύνηση ενός θέματος, όταν πρόκειται για ταξινόμηση και αξιολόγηση των απαντήσεων, είναι σχεδόν αδύνατο με τη χρήση των ανοιχτών ερωτήσεων. Οι ερωτήσεις πολλαπλής επιλογής δίνουν τη δυνατότητα της επιλογής μιας ή περισσοτέρων απαντήσεων. Αυτού του τύπου οι ερωτήσεις επιτρέπουν την ταξινόμηση και την περεταίρω ανάλυσή τους, αφού οι απαντήσεις είναι συγκεκριμένες και κατηγοριοποιημένες. Σε αυτή την περίπτωση όμως είναι πιο έντονος ο κίνδυνος για κατευθυνόμενες απαντήσεις από τον ερευνητή, ενώ παράλληλα είναι λεπτό το σημείο σχετικά με το πλήθος των επιλογών, αφού μπορεί να συγχύσει τον ερωτηθέντα ή τελικά να μην τον καλύψει. Τέλος οι διχοτομικές ερωτήσεις, είναι της μορφής ναι/όχι, και παρουσιάζουν ουσιαστικά τα ίδια πλεονεκτήματα και μειονεκτήματα με τις ερωτήσεις τύπου πολλαπλής επιλογής, με τη διαφορά ότι είναι πιο απλές και οδηγούν σε πιο συγκεκριμένα συμπεράσματα.

· Αποφάσεις για τη σειρά των ερωτήσεων

Η σειρά που θα τοποθετηθούν οι ερωτήσεις έχει σημασία κυρίως στην κατανόηση του συνολικού νοήματος του ερωτηματολογίου, καθώς και στη διατήρηση μιας λογικής αλληλουχίας σε όλη την έκτασή του. Σημαντικό είναι από την αρχή του ερωτηματολογίου ο ερωτηθέντας θα αποκτήσει ενδιαφέρον για την απάντησή του. Οι πρώτες ερωτήσεις πρέπει να είναι απλές και εύκολες στην απάντησή τους, χωρίς να προκαλούν καχυποψία. Εν αντιθέσει, οι δύσκολες ερωτήσεις, όσον αφορά κυρίως προσωπικά θέματα και «ευαίσθητα» πεδία, τοποθετούνται στο τέλος της έρευνας έτσι ώστε να μην αποτραπεί από την αρχή ο ερωτώμενος να τις απαντήσει. Είναι θεμιτό να διεγείρουν την περιέργεια των ερωτηθέντων και να τους παροτρύνουν έμμεσα να προχωρήσουν στις επόμενες ερωτήσεις. Οι ερωτήσεις πρέπει να είναι τοποθετημένες με λογική σειρά και ορισμένη αλληλουχία. Η ταξινόμησή τους σε κατηγορίες ανά θέμα και η ιεράρχησή τους, τοποθετώντας δηλαδή τις γενικού τύπου ερωτήσεις στην αρχή και εν συνεχεία τις πιο εξειδικευμένες, βοηθάει στην λήψη αντικειμενικότερων και πιο αξιόπιστων απαντήσεων. 

· Αποφάσεις για τη Διάταξη και Εμφάνιση του Ερωτηματολογίου

Τα φυσικά χαρακτηριστικά του ερωτηματολογίου, δηλαδή το πως θα παρουσιαστεί στον ερωτηθέντα αποτελεί ένα από τα βασικότερα στάδια στην δημιουργία μιας έρευνας. Από το μέγεθος των γραμμάτων, μέχρι το είδος του χαρτιού που θα τυπωθεί ή τον δικτυακό τόπο που θα αναρτηθεί, ο ερωτώμενος μπορεί να αποθαρρυνθεί ή να ενθαρρυνθεί να το απαντήσει. Η επαγγελματική του εμφάνιση, η καθαρή δομή του, και η γενικότερη ποιότητα του τρόπου παρουσίασής του, είναι βασικά σημεία που πρέπει να χαρακτηρίζουν κάθε ερωτηματολόγιο.

· Αποφάσεις για τον Προέλεγχο / Αναθεώρηση του Ερωτηματολογίου

Αυτό είναι το τελικό στάδιο στην κατασκευή ενός ερωτηματολογίου. Αφού κατασκευασθεί και δομηθεί σωστά, πρέπει να ελεγχθεί το κατά πόσο μπορεί να λειτουργήσει σε ένα πραγματικό περιβάλλον, και αν θα βγάλει σωστά συμπεράσματα. Ο έλεγχος αυτός θα γίνει τόσο με μια προσωπική συνέντευξη, όπου θα συμπληρωθεί το ερωτηματολόγιο και θα συζητηθούν τα πλεονεκτήματα και τα μειονεκτήματά του, όσο και με την δοκιμαστική διάθεσή του σε ένα δείγμα, έτσι ώστε να αντληθούν κάποια ενδεικτικά αποτελέσματα και να αξιολογηθεί η περαιτέρω αποτελεσματικότητά του. Μόνο με αυτό τον προέλεγχο, ο ερευνητής μπορεί να προλάβει μια πιθανή αποτυχία του και να εξασφαλίσει την άντληση σωστών αποτελεσμάτων.

Διαδικασία Σχεδιασμού Ερωτηματολογίου


3. ΕΡΩΤΗΜΑΤΟΛΟΓΙΟ

Το ερωτηματολόγιο πάνω στο οποίο βασίστηκε η παρούσα εργασία, είχε ως αντικείμενο έρευνας τους παράγοντες που επηρεάζουν το outsourcing. Έχοντας ως οδηγό τους κυριότερους παράγοντες που το επηρεάζουν κατασκευάστηκαν και οι ενότητες του ερωτηματολογίου. Συγκεκριμένα αποτελείται από 10 ενότητες (από το 0 έως το 9), εκ των οποίων οι 7 (από την 3 έως την 8) έχουν να κάνουν με τους προαναφερθέντες παράγοντες. Οι άλλες τρείς ενότητες αναφέρονται στο προφίλ της επιχείρησης (ενότητα 1), στην αξιολόγηση των παραγόντων (ενότητα 9), καθώς και μια εισαγωγική ενότητα σχετικά με την κατάταξη της ερωτηθείσας επιχείρησης (ενότητα 0). Ο τρόπος που δομήθηκαν οι ενότητες, αλλά και οι επιμέρους ερωτήσεις στηρίχθηκε πάνω σε συγκεκριμένη στοχοθέτηση. Ξεκινώντας το ερωτηματολόγιο γίνεται μια ερώτηση διευκρινιστική για να είναι δυνατή η κατάταξη των ερωτηθέντων. Στη συνέχεια επιλέχθηκε να ακολουθήσουν οι «δημογραφικές» ερωτήσεις, που αφορούν το προφίλ της επιχείρησης, έτσι ώστε να απαντηθούν σίγουρα από τον αναγνώστη. Στην διασφάλιση της απάντησης του ερωτηθέντα βοηθάει και η υποχρεωτική απάντηση κάθε ερώτησης. Στην ενότητα του προφίλ δεν τέθηκαν προσωπικές ερωτήσεις, αλλά μόνο γενικού τύποι που αφορούσαν την υπόσταση της επιχείρησης, έτσι ώστε να παραμείνει ανώνυμος αυτός που το συμπληρώνει, αλλά και η επιχείρηση στην οποία δουλεύει. Οι ερωτήσεις είναι μικρές στην πλειοψηφία τους, σαφείς και όπου χρειάζεται περιέχουν κάποια επεξήγηση. Το συγκεκριμένο ερωτηματολόγιο φτιάχτηκε με το πρόγραμμα Surveyor. Καταχωρήθηκαν οι ερωτήσεις ηλεκτρονικά και παράλληλα ήταν δυνατή η επεξεργασία τους – τροποποίησή τους. Εν συνεχεία το πρόγραμμα τέθηκε σε εφαρμογή και το ερωτηματολόγιο προωθήθηκε στη διάθεση του κοινού για να συμπληρωθεί και να εξαχθούν από αυτό τα τελικά αποτελέσματα.

3.1. ΠΑΡΑΓΟΝΤΕΣ ΤΟΥ OUTSOURCING

Όπως αναφέρθηκε και παραπάνω, το ερωτηματολόγιο βασίστηκε σε 7 ενδεικτικούς παράγοντες οι οποίοι επηρεάζουν το outsourcing. Στη συνέχεια της ενότητας θα γίνει μια αναλυτική αναφορά σε κάθε έναν από αυτούς τους παράγοντες ξεχωριστά. Οι παράγοντες αυτοί προκύπτουν από ένα μοντέλο που έχει ως αντικείμενο τη θεωρία της υποκειμενικής συμπεριφοράς. Το μοντέλο αυτό χωρίζει τις μεταβλητές σε παράγοντες συμπεριφοράς και ψυχολογικούς παράγοντες, οι οποίοι αλληλεπιδρούν μεταξύ τους και στοχεύουν στην επιτυχία της συνεργασίας outsourcing. 

Η επιτυχία μιας συνεργασίας outsourcing μπορεί να οριστεί σαν το ταίριασμα μεταξύ των απαιτήσεων των πελατών και των αποτελεσμάτων της εφαρμογής του outsourcing. Η επιτυχία ή όχι μπορεί να προσδιοριστεί μετρώντας το επίπεδο ικανοποίησης είτε της επιχείρησης, είτε του χρήστη-καταναλωτή. Η ικανοποίηση σε επιχειρηματικό επίπεδο, μπορεί να αναγνωριστεί μέσα από την επίτευξη των στρατηγικών, οικονομικών, τεχνολογικών και άλλων στόχων. Στο επίπεδο του χρήστη-καταναλωτή, η επιτυχία του outsourcing μπορεί να υπολογιστεί από την ποιότητα των προσφερόμενων υπηρεσιών, και πιο συγκεκριμένα στο κατά πόσο ικανοποιείται η ανάγκη για ποιοτική και χαμηλού κόστους πληροφόρηση. 

Η κατασκευή του ερωτηματολογίου βασίστηκε σε τρείς ψυχολογικούς και τρείς συμπεριφοριστικούς παράγοντες, καθώς και στον παράγοντα Συναλλακτικό Κόστος, όπου ουσιαστικά πρόκειται για μια γενικότερη θεωρία παραγόντων του outsourcing. Συγκεκριμένα είναι οι εξής: Αμοιβαίο Όφελος, Υποχρεώσεις, Προδιάθεση (ψυχολογικοί παράγοντες), Διανεμημένη Γνώση, Αμοιβαία Εξάρτηση, Οργανωτικός Σύνδεσμος (συμπεριφοριστικοί παράγοντες) και Συναλλακτικό Κόστος. Η ανάλυση των παραγόντων έναν προς έναν θα βοηθήσει τον αναγνώστη να εμβαθύνει στην έννοια του outsourcing, και παράλληλα να αντιληφθεί τον απώτερο στόχο της κάθε ερώτησης. Παρακάτω παρουσιάζονται οι παράγοντες με τη σειρά που τοποθετήθηκαν στο ερωτηματολόγιο για την διεξαγωγή της έρευνας.


3.1.1. ΥΠΟΧΡΕΩΣΕΙΣ

Ο ψυχολογικός παράγοντας των Υποχρεώσεων (Commitment), έχει να κάνει με την αφοσίωση μεταξύ των 2 μερών. Τόσο η επιχείρηση-εντολέας, όσο και η εταιρία-πάροχος του outsourcing, έχουν μια συμβατική υποχρέωση μεταξύ τους, η οποία καθορίζει την περαιτέρω συνεργασία τους. Η σύμβαση που θα υπογραφεί μεταξύ τους, υποδηλώνει μια δέσμευση του ενός απέναντι στον άλλον. Μέσω αυτής της δέσμευσης θα διατηρηθούν οι σχέσεις σε ένα ανώτερο και πιο επιτυχημένο επίπεδο. Όσο πιο υψηλά τα επίπεδα υποχρέωσης, τόσο πιο σίγουρη η επιτυχία του outsourcing. Η ενθάρρυνση της διατήρησης υγιών σχέσεων κρίνεται ιδιαίτερα σημαντική, αφού από αυτές θα προκύψει η χάραξη μιας ουσιαστικής πορείας για την επικείμενη συνεργασία και εν συνεχεία η άντληση μακροχρόνιου όφελος.

Στην παρούσα έρευνα ο παράγοντας αυτός καλύφθηκε από δύο ερωτήματα που παρουσιάζονται στην Ενότητα 2 του ερωτηματολογίου. Συγκεκριμένα έγινε αναφορά στα τμήματα ενός συμφωνητικού outsourcing και κατ’ επέκταση στη σημαντικότητα του κάθε τμήματος. Εκτός από τα τμήματα του συμβολαίου, έγινε αναφορά και στην περιοδικότητα των συναντήσεων μεταξύ των 2 συνεργαζόμενων πλευρών. Μέσα από αυτά τα ερωτήματα επιδιώκεται η κατανόηση της υποχρέωσης που προκύπτει μέσα από τη συνεργασία και την απαραίτητη αφοσίωση των δύο συνεργαζόμενων πλευρών. Είναι επιθυμητό να διαπιστωθεί κατά πόσο η επιχείρηση-εργοδότης, ή ο πάροχος των υπηρεσιών outsourcing, έχουν ξεκάθαρη άποψη σχετικά με την σημασία του προς υπογραφή συμβολαίου, αλλά και την εν συνεχεία μεταξύ τους συνεργασία και επικοινωνία. 

3.1.2. ΠΡΟΔΙΑΘΕΣΗ

Ο παράγοντας της Προδιάθεσης (Predisposition), ανήκει και αυτός στους ψυχολογικούς παράγοντες, σύμφωνα με την κατάταξή τους στην εισαγωγή της ενότητας. Η προδιάθεση αφορά στην εμπιστοσύνη μεταξύ των δύο συνεργαζόμενων πλευρών. Η εμπιστοσύνη, μαζί με την ύπαρξη τοποθετήσεων, αποτελούν τους βασικούς δείκτες της προδιάθεσης για συνεργασία. Η χρησιμότητά τους κρίνεται ιδιαίτερα σημαντική, αφού η έλλειψη εμπιστοσύνης και αξιοπιστίας μπορεί να οδηγήσει σε αποποίηση ευθυνών και πιθανή ρήξη των μεταξύ τους σχέσεων.  Όσο πιο υψηλό το επίπεδο και πιο θετική η προδιάθεση για συνεργασία, τόσο πιο σίγουρη είναι η επιτυχία της εφαρμογής του outsourcing. Πολλές φορές το απαραίτητο νομικό πλαίσιο μέσα στο οποίο λειτουργεί και επιβιώνει ένα σύστημα ή μια διαδικασία, δεν επαρκεί για την εξασφάλιση της ομαλής συνεργασίας. Το κλίμα εμπιστοσύνης και αξιοπιστίας, καθώς και η γενικότερη θετική προδιάθεση, προετοιμάζουν το έδαφος για μια ευκολότερη και ιδιαίτερα επιτυχημένη συνεργασία. Η ύπαρξη συγκεκριμένων και σαφώς καθορισμένων τοποθετήσεων και στάσεων σε μια συνεργασία μπορεί να οδηγήσει στην αποφυγή διενέξεων, και στην εδραίωση μιας μακροχρόνιας και ομαλής σχέσης μεταξύ αγοραστή των υπηρεσιών outsourcing και του παρόχου αυτών των υπηρεσιών.

Όσον αφορά το ερωτηματολόγιο στο οποίο στηρίχθηκε η έρευνα, η Ενότητα 3, η οποία αφορά στον παράγοντα της Προδιάθεσης, περιέχει τρείς ερωτήσεις αναφορικά με το θέμα. Συγκεκριμένα έχουν να κάνουν με την ύπαρξη ή όχι προσυμφωνητικού μεταξύ των δύο πλευρών, στην γενικότερη στάση της επιχείρησης απέναντι σε συμφωνίες outsourcing, καθώς και στην ύπαρξη συμφωνητικού προστασίας δεδομένων (Data Protection Agreement). Η υπογραφή ενός προσυμφωνητικού, φανερώνει την εμπιστοσύνη μεταξύ των πλευρών που θα υπογράψουν το τελικό συμφωνητικό. Επίσης με τη δεύτερη ερώτηση ζητείται να προσδιοριστεί η στάση-τοποθέτηση της επιχείρησης απέναντι στην επικείμενη σύναψη σχέσης. Τέλος η τρίτη ερώτηση που αναφέρεται στην προστασία των δεδομένων, εμβαθύνει στο θέμα της εμπιστοσύνης/ακεραιότητας, με την δυνατότητα διασφάλισης των δεδομένων που περιέχονται σε ένα συμφωνητικό outsourcing. Διαμέσου αυτών των ερωτήσεων ο ερωτηθέντας καλείται να παρουσιάσει την προδιάθεσή του απέναντι σε μια πιθανή ή ήδη υπάρχουσα συμφωνία outsourcing.

3.1.3. ΔΙΑΝΕΜΗΜΕΝΗ ΓΝΩΣΗ

Ο τρίτος κατά σειρά αναφοράς παράγοντας, ανήκει στην ομάδα των συμπεριφοριστικών παραγόντων, και πρόκειται για τον παράγοντα της Διανεμημένης Γνώσης (Shared Knowledge). Με αυτή την έννοια περιγράφεται ο τρόπος με τον οποίο κατανέμονται οι πληροφορίες και ανταλλάσσονται μεταξύ των συνεργατών. Μέσω της διανομής της γνώσης και της πληροφορίας, γίνεται καλύτερος καθορισμός των ικανοτήτων και των υποχρεώσεων της κάθε ομάδας εργασίας, με αποτέλεσμα την επιτυχία της εφαρμογής του outsourcing. Η διαβίβαση των πληροφοριών μπορεί να οδηγήσει στην δημιουργία ανταγωνιστικού πλεονεκτήματος, ή στην ισχυροποίηση των ήδη υπαρχόντων. Περισσότερες πληροφορίες είναι διαθέσιμες σε μεγαλύτερο εύρος ατόμων, με αποτέλεσμα την διάχυση της γνώσης και την απόκτηση αμοιβαίου οφέλους. Τόσο το αμοιβαίο όφελος, όσο και η υποχρέωση, με την προδιάθεση για συνεργασία, σχετίζονται θετικά με την διανεμημένη γνώση.

Στο συγκεκριμένο ερωτηματολόγιο, η ενότητα που έγινε αναφορά στον παράγοντα της κοινής γνώσης (Ενότητα 4), καλύφθηκε με τρία ερωτήματα. Τα ερωτήματα αυτά κάλυψαν τους τομείς της ανταλλαγής πληροφοριών, το επιθυμητό επίπεδο συνεργασίας, καθώς και την ύπαρξη κοινών εξειδικευμένων συνεργατών μεταξύ της επιχείρησης και της εταιρίας-παρόχου των υπηρεσιών outsourcing. Ο τρόπος που διαβιβάζονται οι πληροφορίες μεταξύ των συνεργατών, είναι ένα θέμα που αφορά άμεσα τον παράγοντα της κοινής γνώσης. Εκτός αυτού, η γνώση της συχνότητας και ποιότητας επαφής μεταξύ των συνεργαζόμενων πλευρών, σε συνδυασμό με την ύπαρξη κάποιων κοινών συνεργατών, επηρεάζουν τον τρόπο που θα κατανεμηθούν οι πληροφορίες.

3.1.4. ΑΜΟΙΒΑΙΑ ΕΞΑΡΤΗΣΗ

Στην Ενότητα 5 της έρευνας τοποθετείται ο παράγοντας της Αμοιβαίας Εξάρτησης (Mutual Dependency). Η αμοιβαία εξάρτηση ανήκει και αυτή στους παράγοντες της συμπεριφοράς και έχει να κάνει κυρίως με το βαθμό επιρροής της επιχείρησης-αγοραστή προς την εταιρία πάροχο του outsourcing και αντίστροφα. Η αμοιβαία εξάρτηση περιγράφει την αλληλεπίδραση μεταξύ των συνεργατών και καθορίζει την επιρροή που ασκεί καθένας στο συνεργάτη του. Όσο πιο απαραίτητη είναι η ανταλλαγή γνώσεων σε ποιότητα, αλλά και ποσότητα, για κάποιον από τους συμμετέχοντες, τόσο μεγαλύτερη είναι η αμοιβαία εξάρτηση μεταξύ των συμμετεχόντων στην συμφωνία outsourcing. Επίσης η σημαντικότητα αυτής της αλληλεξάρτησης, σχετίζεται αντιστρόφως ανάλογα με το πλήθος των εναλλακτικών πηγών άντλησης πληροφοριών. Όσο δηλαδή πιο λίγες και δυσεύρετες είναι οι πηγές εισροών, τόσο υψηλότερος ο βαθμός επιρροής μεταξύ των δύο συνεργαζόμενων πλευρών. Η σημαντικότητα του παράγοντα της αμοιβαίας εξάρτησης διαφαίνεται και από τις ιδιαιτερότητες του κάθε συνεργάτη, και από το κατά πόσο αυτός επιλέγεται ως η καλύτερη και αποδοτικότερη λύση. Τέλος είναι βασικό να σημειωθεί και η θετική σχέση που υφίσταται μεταξύ του παράγοντα της αμοιβαίας εξάρτησης και των τριών ψυχολογικών παραγόντων, της υποχρέωσης, της προδιάθεσης και του αμοιβαίου οφέλους, το οποίο θα αναλυθεί στη συνέχεια.

 Ο παράγοντας της Αμοιβαίας Εξάρτησης, παρουσιάζεται στην έρευνα μέσα από τις τρείς ερωτήσεις στην Ενότητα 5. Μέσα από τις ερωτήσεις αυτές αναλύεται ο βαθμός επιρροής των συνεργαζόμενων μερών και εντοπίζεται το αμοιβαίο όφελος από την αλληλεπίδρασή τους. Συγκεκριμένα γίνεται διερεύνηση για το κατά πόσο οι λειτουργίες και η δράση της εταιρίας-παρόχου των υπηρεσιών outsourcing είναι πλήρως ανεξαρτητοποιημένες. Παράλληλα διερευνάται το επίπεδο επέμβασης της διοίκησης στο έργο της εταιρίας παρόχου, καθώς και οι τομείς που εντοπίζεται αυτή η παρέμβαση. Μέσω αυτών των ερωτήσεων επιδιώκεται να διερευνηθεί ο βαθμός αλληλεξάρτησης μεταξύ συνεργατών, και εν συνεχεία ο τρόπος που αυτή η εξάρτηση επηρεάζει την λειτουργία του outsourcing.

3.1.5. ΟΡΓΑΝΩΤΙΚΟΣ ΣΥΝΔΕΣΜΟΣ

Ο Οργανωτικός Σύνδεσμος (Organizational Linkage), αποτελεί τον τρίτο κατά σειρά συμπεριφοριστικό παράγοντα του outsourcing. Η κατευθυντήρια γραμμή αυτού του παράγοντα, είναι η ποιότητα συνεργασίας. Ο βαθμός κοινής προσπάθειας και κοινής συνεργασίας μεταξύ των δύο συμμετεχόντων, μπορεί να ερμηνεύσει τον παράγοντα του οργανωτικού συνδέσμου. Μέσω της ολοκλήρωσης των δραστηριοτήτων του προγραμματισμού, του σχεδιασμού παραγωγής, της ανάλυσης κόστους, της δομής των συστημάτων ελέγχου ποιότητας, καθώς και της γενικότερης επιμόρφωσης, η οποία προκύπτει από την κοινή προσπάθεια των συνεργατών outsourcing, τα εμπόδια που ίσως υπάρξουν από μια τέτοια συνεργασία ξεπερνιούνται άμεσα. Ο οργανωτικός σύνδεσμος αφορά την κοινή δράση, και στοχεύει στην επίλυση  των άμεσων προβλημάτων, στον σχεδιασμό μακροπρόθεσμης πορείας δράσης και τελικά στην αποκόμιση αμοιβαίου οφέλους για τους συμμετέχοντες. Για αυτό, μόνο μέσω της συντονισμένης δράσης θα μπορέσει να πραγματοποιηθεί η συμφωνία outsourcing, και όχι μέσω μιας απλής ανάθεσης δραστηριοτήτων, η οποία θα αφορά μια συμβατική σχέση. Τα αμοιβαία οφέλη, οι υποχρεώσεις και η προδιάθεση, διατηρούν και εδώ θετική σχέση με έναν συμπεριφοριστικό παράγοντα, αυτόν του οργανωτικού συνδέσμου.

Οι κοινοί δεσμοί οργάνωσης και δράσης παρουσιάζονται στην Ενότητα 6 του ερωτηματολογίου, και αναλύονται μέσα από τέσσερις ερωτήσεις. Γίνεται αρχικά μια αναφορά στα κριτήρια απόδοσης, έτσι ώστε να διαπιστωθεί κατά πόσο είναι σημαντικός ο τρόπος μέτρησης της αποτελεσματικότητας του outsourcing. Εν συνεχεία στα πλαίσια της κοινής δράσης των συμμετεχόντων, γίνεται ένας έλεγχος για πιθανές αποκλίσεις από τους κοινούς στόχους που έχουν προκαθοριστεί. Παράλληλα παρουσιάζονται δύο παραδείγματα σχετικά με το ανεκτό ποσοστό απόκλισης από τον αρχικό στόχο της συνεργασίας. Μέσα από αυτές τις αποκλίσεις, επιδιώκεται να διαπιστωθεί το επίπεδο ανοχής, και με αυτόν τον τρόπο να επιτευχθεί η διατήρηση της ποιότητας της συνεργασίας.

3.1.6. ΣΥΝΑΛΛΑΚΤΙΚΟ ΚΟΣΤΟΣ

Ο επόμενος παράγοντας, που ουσιαστικά στηρίζεται πάνω σε μια ολόκληρη θεωρία, πρόκειται για αυτόν του Συναλλακτικού Κόστους (Transaction Cost). Η θεωρία του συναλλακτικού κόστους (Transaction Cost Economics), συνδυάζει την οικονομική θεωρία με αυτή του management, έτσι ώστε να προσδιοριστεί ο βέλτιστος τύπος σχέσης που θα πρέπει να αναπτύξει μια εταιρία μέσα στην αγορά. Περιγράφει τη θέση της επιχείρησης μέσα στην αγορά, και κατ’ επέκταση την οικονομική αποτελεσματικότητά της μέσα από τη συμφωνία outsourcing. Η προσέγγιση του Συναλλακτικού Κόστους, προσφέρει ένα πλαίσιο ανάλυσης για τη σύγκριση των εσωτερικών και των εξωτερικευμένων δραστηριοτήτων (outsourcing), καθώς και ένα υπόβαθρο για την διερεύνηση της επιτυχίας της εφαρμογής του outsourcing. Η αποτελεσματικότερη δομή της επιχείρησης καθορίζεται μέσα από κάποιους επιμέρους παράγοντες, όπως οι εξειδικευμένοι συντελεστές παραγωγής, η αβεβαιότητα, όσον αφορά τον καθορισμό και την απόδοση των συναλλαγών, καθώς και η σπανιότητα των πραγματοποιούμενων συνεργασιών. Οι εξειδικευμένοι παραγωγικοί συντελεστές αποτελούν το βασικότερο στοιχείο του συναλλακτικού κόστους, και αποτελούν πηγή ανταγωνιστικού πλεονεκτήματος για την επιχείρηση. 

Στο παρόν ερωτηματολόγιο, στην Ενότητα 7, μέσα από μια ερώτηση γίνεται αναφορά στη χρήση ή όχι εξειδικευμένων παραγωγικών συντελεστών μεταξύ των δύο συμμετεχόντων κατά την εφαρμογή του outsourcing. Η θεωρία του συναλλακτικού κόστους αναφέρεται στους εξειδικευμένους παραγωγικούς συντελεστές, λαμβάνοντας υπόψη το βαθμό που ένας συντελεστής παραγωγής μπορεί να χρησιμοποιηθεί και με άλλους εναλλακτικούς τρόπους χωρίς να χάσει την αξία του. Βέβαια είναι λογικό οι λειτουργίες της επιχείρησης που απαιτούν τη χρήση εξειδικευμένων πόρων, να έχουν και υψηλότερο συναλλακτικό κόστος. Παρόλα αυτά, το ουσιαστικό συμπέρασμα είναι ότι όσο πιο έντονο το επίπεδο εξειδίκευσης, τόσο πιο αυξημένη είναι η τάση για υιοθέτηση και εφαρμογή του outsourcing. Άρα μέσω της παρούσας ερώτησης της ενότητας 7 επιδιώκεται η αναγνώριση της ανάγκης για εξειδικευμένους παραγωγικούς συντελεστές και σαν προέκταση η αναγνώριση της ανάγκης για outsourcing. 

3.1.7. ΑΜΟΙΒΑΙΟ ΟΦΕΛΟΣ

Τελευταίος παράγοντας σύμφωνα με τον οποίο κατασκευάστηκε το ερωτηματολόγιο είναι αυτός του Αμοιβαίου Οφέλους (Mutual Benefits). Το αμοιβαίο όφελος ανήκει και αυτό, μαζί με τις υποχρεώσεις και την προδιάθεση στους ψυχολογικούς παράγοντες, και έχει να κάνει κυρίως με την κατανομή οφελών και ρίσκου μεταξύ των συμμετεχόντων. Αυτός ο παράγοντας βασίζεται στην έννοια της αμοιβαιότητας, κατά πόσο δηλαδή και οι δύο πλευρές συνεισφέρουν στην διατήρηση μιας υγιούς σχέσης, και στην περεταίρω εξέλιξή της. Με αυτόν τον τρόπο διαπιστώνεται η θετική σχέση μεταξύ του αμοιβαίου οφέλους και της γενικότερης επιτυχίας του outsourcing. Ο βαθμός επιτυχίας ενισχύεται από την αναγνώριση  της αξίας που προσδίδει η συνεργασία των συμμετεχόντων στη συμφωνία outsourcing, η οποία όμως δεν είναι επαρκής από μόνη της. Χρειάζεται η συνεκτίμηση οφέλους, ρίσκου και κινδύνων για να μπορέσει η συνεργασία να στηριχθεί σε σωστές και υγιείς βάσεις.

Στην παρούσα έρευνα, και συγκεκριμένα στην Ενότητα 8 του ερωτηματολογίου, γίνεται περιγραφή του παράγοντα μέσα από δύο ερωτήματα. Για να ελεγχθούν τα οφέλη και οι κίνδυνοι μιας συμφωνίας outsourcing, πρέπει να διαπιστωθεί κατά πόσο η υιοθέτηση του outsourcing οδηγεί σε αύξηση του κέρδους της επιχείρησης, ή μείωση του κόστους της, συνολικού ή λειτουργικού. Κάθε επιχείρηση με την έναρξη της συμφωνίας οφείλει να διερευνήσει και να προβλέψει τις πιθανές απώλειές της, καθώς και το ύψος των πιθανών κερδών της. Αυτή η πρόβλεψη ζητείται από τους ερωτηθέντες στην συγκεκριμένη ενότητα, έτσι ώστε να διαπιστωθεί η σπουδαιότητα του παράγοντα του αμοιβαίου οφέλους στα πλαίσια μιας συμφωνίας outsourcing. 

3.2. ΕΡΕΥΝΗΤΙΚΟ ΜΟΝΤΕΛΟ

Στην παρούσα ενότητα θα περιγραφεί και θα αναλυθεί το μοντέλο που χρησιμοποιήθηκε για τη δημιουργία του ερωτηματολογίου. Έγινε χρήση της εφαρμογής “Lime Survey”, η οποία πρόκειται για μια εφαρμογή έρευνας ανοιχτού κώδικα (open source survey application). Είναι δηλαδή μια εφαρμογή στην οποία έχει πρόσβαση και μπορεί να τη χρησιμοποιήσει ο καθένας για την πραγματοποίηση μιας έρευνας. Η LimeSurvey, η οποία προϋπήρχε με την ονομασία PHP Surveyor, είναι μια εφαρμογή γραμμένη σε γλώσσα PHP, η οποία βοηθάει τους χρήστες στην δημιουργία και δημοσίευση μιας έρευνας, καθώς και στη συλλογή των αποτελεσμάτων της. Η LimeSurvey διατίθεται μεταφρασμένη σε περισσότερες από 30 γλώσσες παγκοσμίως, ενώ η πρώτη της δημοσίευση σημειώνεται το 2003, με την ονομασία τότε PHP Surveyor. Η ονομασία αυτή άλλαξε το 2007, κάνοντας την εφαρμογή πιο φιλική προς το χρήστη.

Η εφαρμογή LimeSurvey, προσφέρει απεριόριστο αριθμό ταυτόχρονων ερευνών, καθώς και απεριόριστο αριθμό ερωτήσεων και ληφθέντων απαντήσεων. Επίσης  διαθέτει πολλούς τύπους ερωτήσεων που μπορούν να χρησιμοποιηθούν σε μια έρευνα, όπως οι ερωτήσεις απλή ή πολλαπλής επιλογής, οι ερωτήσεις με λίστες ή πίνακες, ερωτήσεις ανάπτυξης, κατάταξης, κτλ. Επίσης η εφαρμογή αυτή δίνει τη δυνατότητα στο χρήστη να τοποθετεί όρους στην απάντηση ή όχι κάποιων ερωτήσεων, ενώ του επιτρέπει να την βλέπει και σε εκτυπωμένη μορφή. Σημαντικό είναι να σημειωθεί και η επιλογή ανώνυμης ή όχι απάντησης από τον ερωτηθέντα, καθώς και η δυνατότητα προσωρινής αποθήκευσης κάποιων απαντήσεων και η ολοκλήρωση του ερωτηματολογίου μεταγενέστερα. Η LimeSurvey εφαρμογή είναι φιλική προς το χρήστη και εύκολη τόσο στη διαχείρισή της και στη δημιουργία ερωτηματολογίου, όσο και στην απάντησή της από τους ερωτηθέντες.

Στην αρχή ορίζεται ένα όνομα και μια συγκεκριμένη δομή που θα ακολουθηθεί κατά την τοποθέτηση των ερωτήσεων. Οι ερωτήσεις κατηγοριοποιούνται, ταξινομούνται και αναλύονται σύμφωνα με τις επιμέρους ενότητες που έχει αποφασίσει να δημιουργήσει ο συντάκτης της έρευνας. Κατά τη διάρκεια κατασκευής του ερωτηματολογίου, υπάρχει η δυνατότητα αποθήκευσης και συνέχισης της επεξεργασίας από το τελευταίο σημείο. Καθορίζονται οι τύποι των ερωτήσεων, οι ιδιότητές τους και οι όροι σύμφωνα με τους οποίους θα απαντηθούν, και αφού ολοκληρωθεί η σύνταξή τους, δοκιμάζεται το κατά πόσο μπορούν να εξαγάγουν χρήσιμα συμπεράσματα. Η δοκιμή της έρευνας είναι ένα από τα τελευταία στάδια στη σύνταξη του ερωτηματολογίου σύμφωνα με την εφαρμογή LimeSurvey, όπου αν κριθεί έτοιμη προς απάντηση, οδηγείται στην ενεργοποίησή της. Μετά τη συλλογή των απαραίτητων απαντήσεων, συγκεντρώνονται τα αποτελέσματα και επεξεργάζονται αυτόματα από την εφαρμογή, έτσι ώστε να εξαχθούν κάποια τελικά συμπεράσματα που αφορούν το θέμα που στηρίχθηκε εξ αρχής η έρευνα.
www.limesurvey.org
[image: image3.png]Limesurvey

the open source survey application
.refreshingly easy and free




4. ΜΑΘΗΜΑΤΙΚΑ ΜΟΝΤΕΛΑ

Στη συνέχεια της εργασίας θα παρουσιαστούν 2 μαθηματικά μοντέλα τα οποία μπορούν να χρησιμοποιηθούν στην επεξεργασία των αποτελεσμάτων που θα αντληθούν από την έρευνα. 

4.1.  AGREEMENT PROBABILITY 

Στο παρόν μαθηματικό μοντέλο, ξεκινάμε με την υπόθεση ότι κάθε παράγοντας του outsourcing μπορεί να περιγραφεί μέσα από μία συνάρτηση πιθανοτήτων. Έστω πως 

 είναι οι παράγοντες που επηρεάζουν το outsourcing, τότε ορίζουμε ως 

διαφορετικές δυνατές τιμές του κάθε παράγοντα. Επίσης ορίζουμε ως 

 την πιθανότητα ο παράγοντας 

να επηρεάσει σημαντικά στην υλοποίηση του outsourcing με τη δυνατή τιμή 

. Λαμβάνοντας υπόψη ότι οι παράγοντες δεν σχετίζονται μεταξύ τους, η πιθανότητα μια επιχείρηση να εφαρμόσει ή όχι outsourcing , όπου ως Α ορίζουμε την εφαρμογή του, δίνεται από την παρακάτω σχέση:

  παριστάνει το βάρος κάθε παράγοντα,  0<αi<1  και 

Σύμφωνα με αυτή τη συνάρτηση, πρέπει να υπολογίζεται κατά πόσο οι παράγοντες παίζουν ρόλο στην υιοθέτηση του outsourcing. Έχοντας ξεχωρίσει σε αυτή την έρευνα 7 παράγοντες που επηρεάζουν το outsourcing, μέσω της εφαρμογής του προγράμματος R (R Development Core Team, 2006), είναι δυνατή η στατιστική ανάλυση της έρευνας, και εν συνεχεία η εκτίμηση του βάρους του κάθε παράγοντα. 

4.2. AHP – PROMETHEE

Στην παρούσα ενότητα θα παρουσιαστεί μια πολυκριτηριακή μέθοδος λήψης αποφάσεων για το outsourcing. Ο ρόλος των συγκεκριμένων μοντέλων είναι η παροχή βοήθειας στην λήψη αποφάσεων σχετικά με το outsourcing, και τους παράγοντες που το προσδιορίζουν. Η μέθοδος AHP (Analytic Hierarchy Process), χρησιμοποιείται στην ανάλυση της δομής της εφαρμογής του outsourcing και των προβλημάτων που προκύπτουν από αυτό, καθώς και στον καθορισμό των επιμέρους βαρών του κάθε κριτηρίου-παράγοντα του outsourcing. Σαν συνέχεια της μεθόδου AHP, η μέθοδος PROMETHEE (Preference Ranking Organization Method for Enrichment Evaluations) χρησιμοποιείται στην τελική κατάταξη, καθώς και στην αλλαγή των επιμέρους βαρών έτσι ώστε να παρθεί η τελική απόφαση σχετικά με το outsourcing. 

Η μέθοδος της Αναλυτικής Ιεράρχησης (AHP), αποτελεί μια προσέγγιση στη διαδικασία λήψης αποφάσεων. Συμπεριλαμβάνει την κατασκευή κριτηρίων πολλαπλής επιλογής σε μια ιεραρχία, εκτιμά τη σχετική σπουδαιότητα των κριτηρίων αυτών, συγκρίνει τις εναλλακτικές για κάθε κριτήριο και καθορίζει μια συνολική κατάταξη όλων των εναλλακτικών. Η έννοια AHP (Analytic Hierarchy Process), περιγράφει την τεχνική για τη διερεύνηση δεδομένων και πληροφοριών σχετικά με κάποια συστηματοποιημένη απόφαση που πρέπει να παρθεί, και έχει τις βάσεις τις σε τρείς αρχές: δόμηση της ιεραρχίας, καθορισμός προτεραιοτήτων και λογική συνέπεια. Η μέθοδος AHP περιγράφει τον τρόπο επίλυσης προβλημάτων που αφορούν τη λήψη αποφάσεων και χαρακτηρίζονται από αβεβαιότητα και πολυκριτηριακά χαρακτηριστικά. Στη συνέχεια αναλύονται οι τρείς αρχές πάνω στις οποίες δομείται η μέθοδος AHP. Ένα πολύπλοκο πρόβλημα λήψης αποφάσεων, δομείται και παράλληλα αναλύεται σε υπό-προβλήματα σε ένα ιεραρχικό πλαίσιο, σύμφωνα με την αρχή της δόμησης της ιεραρχίας. Καθορισμός προτεραιοτήτων γίνεται για κάθε στοιχείο της ιεραρχίας σύμφωνα με τη συνεισφορά του κάθε  στοιχείου-κριτηρίου στην έρευνα. Στην μέθοδο AHP, η χρήση της πολλαπλής σύγκρισης, βασίζεται σε μια τυποποιημένη συγκριτική κλίμακα 9 βαθμίδων:

	ΕΝΤΑΣΗ ΣΗΜΑΝΤΙΚΟΤΗΤΑΣ
	ΟΡΙΣΜΟΣ

	1
	Ίσης Σημαντικότητας

	2
	Αδυναμίας

	3
	Μέσης Σημαντικότητας

	4
	Άνω του Μετρίου

	5
	Ισχυρής Σημαντικότητας

	6
	Άνω του Ισχυρού

	7
	Πολύ Ισχυρής/Επιδεικτικής Σημαντικότητας

	8
	Πάρα πολύ Ισχυρής

	9
	Υπερβολικής Ισχύος Σημαντικότητας


Έστω πως C είναι μια ομάδα κριτηρίων, όπου 

. Τα αποτελέσματα της σύγκρισης των n κριτηρίων μπορούν να συγκεντρωθούν σε έναν πίνακα 

είναι το πηλίκο των επιμέρους βαρών των κριτηρίων: 


[image: image16.wmf](

)

ij

a

A

=

,  
[image: image17.wmf](

)

n

j

i

,...,

1

,

=

.

Η σχετικές συχνότητες δίνονται από την εξής διανυσματική σχέση:

Στην περίπτωση που οι συγκρίσεις είναι απόλυτα συνεπείς, ο πίνακας Α θα έχει την τιμή 1 και 

. Τότε τα επιμέρους βάρη των κριτηρίων θα μπορούν να αποκτηθούν μέσω της κανονικοποίησης των γραμμών και των στηλών του πίνακα Α. 

Η διαδικασία αυτή επαναλαμβάνεται για όλα τα υποσυστήματα της ιεραρχίας. Τέλος γίνεται ο έλεγχος της λογικής συνέπειας/συνοχής, έτσι ώστε να μετρηθούν τα αποτελέσματα και να διαπιστωθεί η συνέπεια της διαδικασίας. Η συνέπεια καθορίζεται από τη σχέση μεταξύ των καταχωρήσεων στον πίνακα Α: 

Ο δείκτης συνοχής (CI – Consistency Index), είναι ο εξής:

Ο τελικός λόγος συνοχής (CR – Consistency Ratio), στη βάση του οποίου μπορεί κάποιος να εκτιμήσει κατά πόσο οι εκτιμήσεις είναι ικανοποιητικά συνεπείς, υπολογίζεται σαν το λόγο του δείκτη συνοχής (CI) και του τυχαίου δείκτη συνοχής (RI – Random Consistency Index): 

Το CR μπορεί να πάρει μέχρι και την τιμή 0,1. Σε περίπτωση που ξεπεραστεί, τότε θα πρέπει να ξαναγίνει εκτίμηση για να βελτιωθεί ο δείκτης συνοχής. Με τη μέτρηση της συνοχής, εκτιμάται η συνέπεια τόσο της ιεραρχίας, όσο και της λήψης των αποφάσεων.

Η μέθοδος PROMETHEE πρόκειται για μια πολυκριτηριακή μέθοδο λήψης αποφάσεων. Πρόκειται για μια μέθοδο κατάταξης, πολύ πιο απλή σε σχέση με τις άλλες μεθόδους πολυκριτηριακής ανάλυσης. Είναι ιδιαίτερα χρήσιμη σε προβλήματα όπου ένας πεπερασμένος αριθμός εναλλακτικών δράσεων κατατάσσεται σύμφωνα με ορισμένα κριτήρια. Η μέθοδος PROMETHEE είναι κατάλληλη για εφαρμογή σε πολυκριτηριακά προβλήματα του τύπου:  

Όπου Α είναι ένα πεπερασμένο σύνολο πιθανών εναλλακτικών, και 

 είναι τα n κριτήρια προς μεγιστοποίηση (max). Το 

 παριστάνει την εκτίμηση κάθε εναλλακτικής. Η σύγκριση δύο εναλλακτικών 

 , μπορεί να γίνει μέσα από μια συνάρτηση χρησιμότητας-προτίμησης P. Η συνάρτηση παρουσιάζεται παρακάτω:

, είναι μια αύξουσα συνάρτηση της απόκλισης d, μεταξύ των 

Η μέθοδος PROMETHEE επιτρέπει τον υπολογισμό των ακόλουθων ποσοτήτων για τις εναλλακτικές a και b:

Όπου:

, είναι τα βάρη που σχετίζονται με κάθε κριτήριο.

, είναι ένας συνολικός δείκτης προτίμησης του a προς το  b.

, είναι η καθαρή ροή της εναλλακτικής a, και παρουσιάζει μια συνάρτηση αξίας, στην οποία η υψηλότερη τιμή αντιστοιχεί σε μια πιο επιθυμητή εναλλακτική a. 

, παριστάνουν αντίστοιχα τη ροή για τις ανώτερες και κατώτερες τιμές του a, πώς δηλαδή η εναλλακτική a, κυριαρχεί ή κυριαρχείται από όλες τις άλλες εναλλακτικές του συνόλου Α.

Καταλήγοντας στην περιγραφή των δύο μεθόδων, θα γίνει μία μεταξύ τους σύγκριση. Η AHP είναι μια σωρευτική μέθοδος αθροιστικού τύπου. Ο σωρευτικός χαρακτήρας της μεθόδου, δημιουργεί το πρόβλημα της ταυτόχρονης συνύπαρξης υψηλών και χαμηλών βαθμολογιών μεταξύ των κριτηρίων, ενώ παράλληλα ελλοχεύει και ο κίνδυνος να χαθούν σημαντικές πληροφορίες. Αντίθετα, με τη μέθοδο PROMETHEE , το παραπάνω πρόβλημα δεν υφίσταται, διότι δεν γίνεται πλέον μια κακή βαθμολόγηση να εξισορροπηθεί από μια καλή σε κάποια κριτήρια. Βέβαια, η μέθοδος PROMETHEE δεν παρέχει δυνατότητα δόμησης, με αποτέλεσμα να είναι αρκετά δύσκολο για αυτόν που παίρνει τις αποφάσεις να διακρίνει καθαρά μέσα από όλα τα κριτήρια το πρόβλημα και να εκτιμήσει τα σωστά αποτελέσματα. Αντίθετα η μέθοδος AHP έχει το πλεονέκτημα να μπορεί να διασπά ένα σύνθετο πρόβλημα σε υπο-προβλήματα, και να ιεραρχεί τα κριτήρια με αποτέλεσμα την πιο εύκολη αντίληψη της σημαντικότητάς τους. Διαφορά μεταξύ των 2 μεθόδων υπάρχει και στον καθορισμό του βάρους σε κάθε κριτήριο. Ενώ στη μέθοδο AHP τα βάρη καθορίζονται από ένα χαρακτηριστικό διάνυσμα, στη μέθοδο PROMETHEE δεν υπάρχει συγκεκριμένη μέθοδος καθορισμού των επιμέρους βαρών. Τέλος θα γίνει αναφορά στην διαφορά των δύο μεθόδων όσον αφορά την εξαγωγή συμπερασμάτων. Σημαντικό μειονέκτημα της μεθόδου AHP είναι ο περιορισμός από τη χρήση των 9 βαθμίδων προσδιορισμού της σχετικής σημαντικότητας, λόγω του ότι κάποιες αποφάσεις μπορεί να χρειάζονται μεγαλύτερη κλίμακα προσδιορισμού.

Καταλήγοντας συμπεραίνουμε ότι η μέθοδος AHP έχει τα πλεονεκτήματα της υποδιαίρεσης ενός σύνθετου προβλήματος σε υπο-προβλήματα, της ιεράρχησης των κριτηρίων, καθώς και του καθορισμού του βάρους του κάθε κριτηρίου. Στην άλλη πλευρά η μέθοδος PROMETHEE έχει το πλεονέκτημα της δυνατότητας υποβοήθησης των χρηστών στην κατάταξη των εναλλακτικών. Συνδυάζοντας τα πλεονεκτήματα και των δύο μεθόδων, προκύπτει μια πολυκριτηριακή μέθοδος λήψης αποφάσεων για τα outsourcing. Όπου η AHP μέθοδος αναλύει τη δομή του προβλήματος του outsourcing και καθορίζει τα βάρη των κριτηρίων/παραγόντων, και η μέθοδος PROMETHEE χρησιμοποιείται στην τελική κατάταξη. 

5. ΑΠΟΤΕΛΕΣΜΑΤΑ ΕΡΕΥΝΑΣ

Κεντρικότερος στόχος της έρευνας είναι η διαπίστωση του τρόπου με τον οποίο οι εφτά προαναφερόμενοι παράγοντες επηρεάζουν την έννοια του outsourcing και κυρίως την εφαρμογή του από μια επιχείρηση. Για να διαπιστωθεί και εν συνεχεία να αναλυθεί αυτή η επιρροή των παραγόντων, δημιουργήθηκε ένα ερωτηματολόγιο. Βασικός στόχος του ερωτηματολογίου είναι η ανάλυση της στάσης των επιχειρήσεων απέναντι σε συμφωνίες outsourcing. Μέσα από την παρουσίαση των παραγόντων και την ένταξή τους στο ερωτηματολόγιο, συγκεκριμενοποιείται η χρησιμότητά τους και η επιρροή τους στην υιοθέτηση ή μη του outsourcing από μια επιχείρηση. 

Η Ενότητα 1 του ερωτηματολογίου, στην οποία περιλαμβάνονται ερωτήσεις δημογραφικού περιεχομένου, αποσκοπεί στην αρχική γνωριμία με τον ερωτηθέντα και την εταιρία όπου εργάζεται. Ουσιαστικά η ενότητα αυτή βοηθάει στην κατηγοριοποίηση του συνόλου των απαντήσεων και στην εξαγωγή ομαδοποιημένων συμπερασμάτων, ανάλογα και με τα χαρακτηριστικά κάθε επιχείρησης. 

Μέσω της Ενότητας 2, παρουσιάζονται οι υποχρεώσεις που δημιουργούνται σε μια επιχείρηση με την υιοθέτηση του outsourcing. Το κατά πόσο μια επιχείρηση ακολουθεί τις διαδικασίες, αλλά κυρίως έχει γνώση τόσο των διαδικασιών όσο και του γενικότερου τρόπου εφαρμογής του outsourcing πάνω στη δομή της, διαπιστώνεται από αυτή την ενότητα. Έχοντας εξαγάγει αυτά τα αποτελέσματα υπάρχει η δυνατότητα να διαπιστωθεί εάν η επιχείρηση αυτή έχει τη δυνατότητα να υιοθετήσει επιτυχώς το outsourcing.

Στην Ενότητα 3 διερευνάται η προδιάθεση κάθε επιχείρησης απέναντι σε συμφωνίες outsourcing. Η θετική προδιάθεση και η διατήρηση σχέσεων εμπιστοσύνης οδηγεί τελικά στην εφαρμογή του outsourcing, ενώ η έντονη επιφυλακτικότητα και η αρνητική στάση σε κάθε τι νέο, μπορεί να λειτουργήσει αρνητικά για μια επιχείρηση, όσον αφορά την υιοθέτηση του outsourcing.

Η Ενότητα 4, η οποία αναφέρεται στον παράγοντα της διανεμημένης γνώσης, αποσκοπεί στη διαπίστωση του κατά πόσο υπάρχει ανταλλαγή γνώσεων και πληροφοριών μεταξύ των συνεργατών, και κατά πόσο αυτές είναι χρήσιμες στην υιοθέτησης ή μη του outsourcing. Όταν υπάρχει αμεσότητα στην επικοινωνία και το επίπεδο συνεργασίας και ανταλλαγής πληροφοριών είναι αρκετά ισχυρό, τότε ευνοείται η υιοθέτησή του. 

Η κατανόηση του βαθμού αλληλεξάρτησης των συνεργατών, οδηγεί σε πιο εμπεριστατωμένα συμπεράσματα σχετικά με τη σύναψη ή όχι μιας outsourcing συμφωνίας. Αυτό διαπιστώνεται πιο εύκολα από την Ενότητα 5 του ερωτηματολογίου, η οποία αναφέρεται στην αμοιβαία εξάρτηση μεταξύ των συνεργαζόμενων πλευρών. Τόσο η αλληλεξάρτηση μεταξύ αγοραστή και παρόχου υπηρεσιών outsourcing, όσο και ο βαθμός επιρροής του ενός προς τον άλλον, επιδιώκεται να διερευνηθούν μέσα από αυτή την ενότητα, έτσι ώστε να διαπιστωθεί στη συνέχεια η αναγκαιότητα του outsourcing.

Η Ενότητα 6 αποσκοπεί στην διαπίστωση και διασφάλιση μιας ποιοτικής και επιτυχημένης συνεργασίας outsourcing. Η διερεύνηση του παράγοντα του οργανωτικού συνδέσμου, η οποία πραγματοποιείται στην ενότητα 6, βοηθάει στην κατανόηση της αποτελεσματικότητας και της επιτυχίας της συνεργασίας. Η διατήρηση ενός επιτυχημένου και ποιοτικού επιπέδου στη σχέση μεταξύ των συνεργαζόμενων πλευρών, αποτελεί θετικό κριτήριο στην έναρξη μιας outsourcing συνεργασίας.

Μέσω της Ενότητας 7 και του παράγοντα του συναλλακτικού κόστους, προκύπτει το συμπέρασμα σχετικά με την επιρροή του συναλλακτικού κόστους και συγκεκριμένα την επίδραση της χρήσης εξειδικευμένων παραγωγικών συντελεστών στην υιοθέτηση του outsourcing.

Η Ενότητα 8, στην οποία εξετάζεται ο παράγοντας του αμοιβαίου οφέλους, αποσκοπεί στην διαπίστωση του οφέλους ή της ζημιάς μιας επιχείρησης από την επαφή με το outsourcing. Από αυτή την ενότητα ουσιαστικά προκύπτουν τα πιο άμεσα και αντικειμενικά αποτελέσματα, τα οποία μπορούν να επηρεάσουν εντονότερα την εφαρμογή του outsourcing, καθώς και να στηρίξουν μια μελλοντική συμφωνία.

Τέλος η Ενότητα 9 αποτελεί μια ενότητα-επίλογο στο ερωτηματολόγιο, στην οποία πραγματοποιείται αξιολόγηση των παραγόντων και κατ’ επέκταση των ενοτήτων του ερωτηματολογίου. Με αυτόν τον τρόπο αξιολογείται κάθε ενότητα από τους ίδιους τους ερωτηθέντες.

6. ΣΥΜΠΕΡΑΣΜΑΤΑ

Στα πλαίσια αυτής της διπλωματικής εργασίας, έγινε μια προσέγγιση  στο outsourcing και στους παράγοντες που το επηρεάζουν. Αναλύθηκε η έννοια της εξωτερίκευσης δραστηριοτήτων, παρουσιάστηκαν τα κύρια σημεία της, καθώς και τα οφέλη και οι κίνδυνοι που προκύπτουν από αυτή. Στη συνέχεια έγινε αναφορά στους παράγοντες που ασκούν έντονη επιρροή στο outsourcing, και αναλύθηκε με τη βοήθεια του ερωτηματολογίου ο βαθμός επίδρασης του κάθε παράγοντα στην απόφαση για υιοθέτηση του outsourcing από μια επιχείρηση. Τέλος παρουσιάστηκαν δύο μαθηματικά μοντέλα, τα οποία προσφέρονται για περαιτέρω ανάλυση των παραγόντων και άντληση ουσιαστικών και μετρήσιμων αποτελεσμάτων.

Χρησιμοποιώντας το ερωτηματολόγιο ως πηγή εισροών, συγκεντρώθηκαν οι απαραίτητες πληροφορίες που αφορούν τους παράγοντες και τη γενικότερη έννοια του outsourcing. Με την παρουσίαση των δύο μαθηματικών μοντέλων παρέχεται η δυνατότητα εξαγωγής αποτελεσμάτων με την προϋπόθεση ότι θα έχει προηγηθεί η διοχέτευσή τους με τα δεδομένα που θα προκύψουν από την έρευνα. Με αυτόν τον τρόπο θα βγουν κάποια συμπεράσματα σχετικά με τη στάση που ακολουθεί κάθε επιχείρηση απέναντι σε συμφωνίες outsourcing. Κατ' επέκταση οι επιχειρήσεις θα έχουν τη δυνατότητα να αντλούν πληροφορίες για την πορεία που πρέπει να ακολουθήσουν όσον αφορά την εφαρμογή του outsourcing και την επιβίωσή τους απέναντι στον ανταγωνισμό. 

Καταλήγοντας, κρίνεται ιδιαίτερα σημαντικό να τονιστεί η χρησιμότητα της παρούσας έρευνας, και μέσα από αυτή η αναγκαιότητα υιοθέτησης του outsourcing από κάθε επιχείρηση. Μέσω της περιγραφής των παραγόντων που επηρεάζουν το outsourcing, της διερεύνησής τους με τη βοήθεια του ερωτηματολογίου, και της ανάλυσής τους με τη χρήση των μαθηματικών μοντέλων, διαπιστώνεται πόσο σημαντική είναι η άμεση εφαρμογή του outsourcing για μια επιχείρηση που θέλει να εξελιχθεί και να εδραιωθεί στο χώρο της.

